Motoriste hoor volgende week oor e-tol; EFF wil dit boikotFikile Mbalula, minister van vervoer. (Foto: GCIS) Fikile Mbalula, minister van vervoer, het tydens ŉ mediakonferensie Donderdag gesê motoriste sal volgende week meer duidelikheid hê oor e-tol. Uit sy uitlatings Donderdag blyk dit dat motoriste wel hiervoor gaan moet opdok. Die EFF het Vrydag opnuut ŉ beroep op motoriste gedoen om e-tol te boikot. “Ons verwerp Mbalula se oproep vir mense om daarvoor te betaal. E-tol was nooit veronderstel om op die mense van Gauteng afgedwing te word nie en die ANC-regering het verskeie kere beloof dat e-tol afgeskaf sal word,” sê Mbuyiseni Ndlozi, nasionale woordvoerder van die EFF. Hy verwys na die ANC se beloftes tydens die 2016- munisipale verkiesing, wat nou lyk of dit net ŉ poging was om stemme te werf. Die EFF meen die Gautengse premier, David Makhura, het reeds miljoene rande gemors op “nuttelose” panele en openbare verhore wat die lot van e-tol moes bepaal. “Hierdie konsultasie moes reeds lank voor 2007 plaasgevind het, toe die regering besluit het om die e-tol-projek af te skop,” sê Ndlozi. “Makhura het ook al verskeie beloftes gemaak tydens sy provinsiale redes, maar telkemale hom gedistansieer van sy eie stellings toe hy besef hy is nie in die posisie om daaroor te besluit nie.” Ndlozi sê e-tol moet geboikot word tot die regering ŉ oplossing vind wat nie behels dat gewone landsburgers betaal nie. “Die mense betaal reeds vir water, elektrisiteit en ewig-stygende petrolpryse. Hoekom moet hulle betaal vir nog iets wat sy oorsprong het in die geldgierige en korrupte belange van politici?”